സുഗതകുമാരിയുടെ തറവാട് വീണ്ടും നാശത്തിെന്റ വക്കില് പത്തനംതിട്ട: മാസങ്ങള്ക്ക് മുമ്ബ് പുരാവസ്തുവകുപ്പ് ഏറ്റെടുത്ത് 65 ലക്ഷം രൂപയുടെ നവീകരണപ്രവര്ത്തനം നടത്തിയ കവയിത്രി സുഗതകുമാരിയുടെ ആറന്മുളയിലെ വാഴുവേലില് തറവാട് വീണ്ടും നാശത്തിെന്റ വക്കില്. ശനിയാഴ്ച പുരാവസ്തുവകുപ്പ് മന്ത്രി അഹമ്മദ് ദേവര്കോവില് സന്ദര്ശിക്കുന്നത് കണക്കിലെടുത്ത് കാട് തെളിച്ചിട്ടുണ്ട്. രണ്ടുദിവസം മുമ്ബുവരെ മുറ്റത്തും പടിപ്പുരയിലും പ്രധാന ഗേറ്റിലേക്കും കാട് വളര്ന്ന നിലയിലായിരുന്നു. വിശാലമായ തൊടി നിറയെ വള്ളിപ്പടര്പ്പുകളാണ്.മാസങ്ങള്ക്ക് മുമ്ബ് കുമ്മായം പൂശിയ മതിലുകളില് പായല് വ്യാപിച്ചു. നിര്മിതിയില് പലയിടത്തും വിള്ളലുകളും വീണുതുടങ്ങി. ഈ നില തുടര്ന്നാല് നൂറ്റാണ്ടുകളുടെ ചരിത്രസാക്ഷിയായി നിലകൊണ്ട തറവാടിനെ പൂര്ണമായും മറച്ചുകൊണ്ട് കാട് പടര്ന്നുകയറും. കഴിഞ്ഞ ജനുവരിയിലാണ് വാഴുവേലില് തറവാടിെന്റ പുനരുദ്ധാരണം പൂര്ത്തിയായത്. 2018ലെ പ്രളയത്തില് ഭാഗീകമായി നശിച്ച തറവാട് സുഗതകുമാരിയുടെ അഭ്യര്ഥന മാനിച്ച് മുഖ്യമന്ത്രി മുന്കൈെയടുത്താണ് പുരാവസ്തു വകുപ്പിനെക്കൊണ്ട് പുനരുദ്ധാരണത്തിനും സംരക്ഷണത്തിനും നടപടിയെടുത്തത്. തുടര്ന്ന് മന്ത്രി കടന്നപ്പള്ളി രാമചന്ദ്രന് ആറന്മുളയിലെത്തി പുനരുദ്ധാരണ പ്രവര്ത്തനങ്ങള്ക്ക് തുടക്കമിട്ടു. ഏകശാല, പ്രധാനശാല, അതിഥി മന്ദിരം, പടിപ്പുര, കളത്തട്ട്, കാവ്, നാഗപ്രതിഷ്ഠ എന്നിവ അടങ്ങുന്ന തറവാടും വളപ്പും പുനരുദ്ധരിക്കാനുള്ള നടപടി ആറന്മുള വാസ്തുവിദ്യ ഗുരുകുലത്തിെന്റ നേതൃത്വത്തിലാണ് നടന്നത്. ആഞ്ഞിലിതടിയില് തീര്ത്ത അറയും ഭിത്തികളും തൂണുകളും മാറ്റി അതേ തനിമയോടെ പുതുക്കിനിര്മിച്ചു. ഇതിനിടെ ആചാരങ്ങള് ലംഘിച്ച് കാവിലെ നാഗരാജാവ്, നാഗയക്ഷി വിഗ്രഹങ്ങള് നവീകരണ പ്രവര്ത്തനങ്ങളുടെ ഭാഗമായി കറുത്ത പെയിന്റടിച്ച് വൃത്തിഹീനമാക്കിയത് വിവാദങ്ങള്ക്ക് വഴിയൊരുക്കി. ഒടുവില് പ്രധാന പാതയോരത്തെ കവാടം നവീകരിച്ച് ഗേറ്റ് സ്ഥാപിച്ചു. കുറച്ചുനാള് ഇവിടെ ഒരു കാവല്ക്കാരന് ഉണ്ടായിരുന്നു. ഒരുനാള് അയാള് ഗേറ്റ് പൂട്ടി സ്ഥലംവിട്ടു. അതോടെ തറവാട്ടുവളപ്പിലേക്ക് കാട് പടര്ന്നുകയറാന് തുടങ്ങി. സാംസ്കാരിക വകുപ്പാണ് നവീകരണ പ്രവര്ത്തനങ്ങള് നടത്തിയതെങ്കിലും വീടും 70 സെന്റില് അധികം വരുന്ന പറമ്ബും ട്രസ്റ്റിെന്റ കീഴിലാണ്. മുമ്ബ് സുഗതകുമാരി, ഹൃദയകുമാരി, സുജാത ദേവി എന്നിവരായിരുന്നു ട്രസ്റ്റ് അംഗങ്ങള്. ഇപ്പോള് ട്രസ്റ്റിെന്റ ചെയര്പേഴ്സന് സുഗതകുമാരിയുടെ മകള് ലക്ഷ്മിയാണ്.